**Seletuskiri**

**Narva Linnavolikogu määruse „Maamaksumäärade kehtestamine“ eelnõu juurde**

2022 aastal korraldas Maa-amet maade hindamise, mille tulemused hakkavad kehtima 2024 aastast.

Maa hind on Narva linnas kasvanud keskmiselt seitse korda.

|  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- |
|  | elamumaa | ärimaa | tootmismaa | veekogudemaa | transpordimaa | jäätmehoidlamaa | riigikaitsemaa | kaitsealusealune maa | maatulundusmaa | mäetööstusmaa | sotsiaalmaa | sihtotstarbeta maa |
| Maa hind praeguste hindadega(tuh. €) | 8 650 | 3 417 | 3 803 | 53 | 148 | 459 | 21 |  0 | 485 | 28 | 142 | 102 |
| 2024. aastal (tuh. €) | 61 344 | 13 345 | 14 639 | 359 | 1 249 | 754 | 138 |  0 | 1 998 |  337 | 1 786 | 671 |
| erinevus |  7,1 |  3,9 | 3,8 |  6,7 |  8,4 | 1,6 | 6,6 |   | 4,1 |  11,8 | 12,6 | 6,6 |

01.06.2023 jõustuva maamaksuseaduse § 5 lõike 1 kohaselt *kohaliku omavalitsuse volikogu kehtestab hiljemalt maksustamisaastale eelneva aasta 1. juulil igale järgmisele maa sihtotstarbegrupile maksumäära:*

*1) elamumaale ja maatulundusmaa õuemaa kõlvikule 0,1–0,5 protsenti maa maksustamishinnast aastas;*

*2) käesoleva lõike punktis 1 nimetamata maatulundusmaale 0,1–0,5 protsenti maa maksustamishinnast aastas;*

*3) käesoleva lõike punktides 1 ja 2 nimetamata sihtotstarbega maale 0,1–1,0 protsenti maa maksustamishinnast aastas.*

Sama paragrahvi lõike 3 kohaselt *maksumäärade muutmise korral sisestab kohaliku omavalitsuse üksus muudetud maamaksumäärad maamaksu infosüsteemi maksustamisaastale eelneva aasta 1. septembriks.*

Muudetud maksumäära rakendatakse maksustamisaasta, ehk 2024 aasta algusest.

Hetkel kehtivad maamaksumäärad (kehtestatud Narva Linnavolikogu 26.09.2013 määrusega nr 24, lisatud) 0,8-2,5 %. S.t, et maa hinnatõus kompenseeritakse osaliselt või täielikult maamaksumäärade langetamisega.

Kooskõlastamiseks esitatud maksumäärad on arvestusega, et maksutulu ei ületa kümmet protsenti.

Kehtivad maamaksumäärad (Narva Linnavolikogu 26.09.2013 määrus nr 24) tunnistatakse kehtetuks.

Kaie Enno

ALPA direktor